Jos Pekka Haavisto on vastuunsa tunteva puoluejohtaja, hän siirtää Elina Moision pois hallitusneuvotteluista, kirjoittaa Iltalehden Lauri Nurmi.

Presidentti Urho Kekkosen lempilausahdus oli "niin on, jos siltä näyttää".

Alun perin kyse on italialaisen Luigi Pirandellon (1867–1936) näytelmästä.

Kekkonen jopa maalasi vuonna 1975 kuvanveistäjä Kimmo Pyykön ateljeessa taulun Niin on, jos siltä näyttää. Yleisradion Elävästä arkistosta löytyy UKK taiteilijana -video maalaushetkestä.

Ajan kultaamalla 1970-luvulla politiikassa rehotti korruptio, josta kauniisti puhuttiin maan tapana aina 2000-luvulle asti.

Muuan Pekka Haavisto, sivistysperheen vesa, kirjoitti Munkkivuoren yhteiskoulusta ylioppilaaksi vuonna 1976.

Muutamaa vuotta myöhemmin Haavisto päätoimitti Komposti-lehteä, veti kumisaappaat jalkaansa ja paineli Koijärvelle vastustamaan lintukeitaan kuivaamista.

Vihreä nuoriso- ja ympäristöliike järjestäytyi puolueeksi 1980-luvulla. Se julisti vastustavansa poliittista suhmurointia ja korruptiota.

Kolme vuosikymmentä myöhemmin näyttää vahvasti siltä – ja politiikassa niin on, jos siltä näyttää – että vihreät on uppoamassa pahemman kerran suhmuroinnin suohon: puolue on nimittänyt hallitusneuvottelijakseen vaikuttajaviestintätoimisto Miltton Networksin osakkaan Elina Moision.

Käytännössä Moisio on vihreiden edustajana yksi Suomen seuraavan hallitusohjelman kirjoittajista.

Samaan aikaan hän on lobbaritoimiston osakas.

Yritykset ja järjestöt - tai kuka tahansa - voivat palkata Miltton Networksin lobbaamaan suomalaisia poliitikkoja. Moisio ansaitsee elantonsa tällaisen lobbarifirman osakkaana - ja hänen yrityksensä voi hinnoitella palveluksensa sitä arvokkaammiksi, mitä parempia tuloksia se saa lobbaamisessa aikaan.

Samaan aikaan Moisio kirjoittaa Suomen hallitusohjelmaa eli käyttää itse suurta poliittista valtaa.

Tämä jos mikä on korruptiota - ja mahdollistaa korruption suomalaisessa poliittisessa järjestelmässä. Asetelma on myös absurdi.

Jos Pekka Haavisto on vastuunsa tunteva puoluejohtaja, hän siirtää Moision pois hallitusneuvotteluista.

Hallitusneuvotteluja käydään Säätytalolla. Hanna Gråsten / IL

Moisio sitä paitsi istuu tärkeässä Luottamuksen ja tasa-arvoisten työmarkkinoiden Suomi -neuvotteluryhmässä, jota johtaa sosialidemokraatti Antti Lindtman (sd.).

Lukuisat yritykset ovat Miltton Networksin asiakkaita. Monilla yrityksillä on taatusti yhtenä tavoitteena pyrkiä vaikuttamaan suomalaisten työmarkkinoiden lainsäädäntöön. Nyt niiden lobbari istuu neuvottelemassa juuri tästä aihepiiristä hallitusneuvotteluissa.

Asetelma ei kestä moraalista arviointia.

Samanlainen moraalinen vastuu on RKP:n puheenjohtajalla Anna-Maja Henrikssonilla.

Hän on nimittänyt puolueensa hallitusneuvottelijaksi vaikuttajaviestintätoimisto Rud-Pedersenin osakkaan Marcus Rantalan.

Rantala tosin on hallitusneuvotteluissa poliittisen asiantuntijaryhmän jäsen, eikä suoraan istu yhdessäkään aihekohtaisessa neuvotteluryhmässä.

Rantala on aiemmin työskennellyt puolustusministerin valtiosihteerinä. Moisio on ollut urallaan ympäristöministerin erityisavustaja.

Molemmat ovat päässeet vaikuttajaviestintätoimistojen osakkaiksi siksi, että he tuntevat ylimmän poliittisen päätöksenteon mekanismit. Heillä on myös henkilökohtaisia suhteita ministeriöihin ja poliitikkoihin. He ovat ominaisuuksiltaan loistavia lobbareita.

Siinä ei ole mitään väärää, että he ovat työllistyneet lobbareiksi ja päässeet lobbariyritysten osakkaiksi.

Mutta se on täysin kestämätöntä, että he nyt osallistuvat itse hallitusvallan käyttämiseen.

Sen pitäisi olla mahdollista vasta sitten, kun Moisio ja Rantala olisivat eronneet vaikuttajaviestintätoimistojen palveluksesta - mikäli he siis haluavat vaikuttaa Suomen hallituksen päätöksiin sen sisällä, eivätkä vain pyrkiä vaikuttamaan siihen ulkoapäin.

Myös SDP:n neuvottelijoiden joukosta löytyy lobbaritoimiston työntekijä. Pohjanmaan demaripiirin puheenjohtaja Matias Mäkynen on Rud-Pedersenin analyytikko. Mäkynen noussee jonkun demariministerin erityisavustajaksi.

Silti hänenkään ei pitäisi osallistua hallitusohjelman kirjoittamiseen, ennen kuin hän on eronnut vaikuttajaviestintätoimiston palveluksesta.